Sophie Løhde (V), 2012-05-24:
I Venstre vil vi gerne være med til at påtage os et ansvar for de nødvendige effektiviserings- og prioriteringsinitiativer på statens område
, men vi undrer os bare over, at en regering, der påstår, at den gerne vil samarbejde bredt, ikke er interesseret i så meget andet end at samarbejde med sig selv.
Derudover må jeg konstatere, at man kan være temmelig forundret over, at de regeringspartier, som før valget havde meget travlt med at påstå, at de kerede sig om landets yderområder, nu er i fuld gang med en forstærket centralisering af de statslige arbejdspladser omkring København og de større byer.
Regeringen foreslår, at embedslægeinstitutionerne nu skal reduceres fra fem institutioner til tre, men i stedet for at placere de statslige arbejdspladser uden for de store byer, vil regeringen nu samle embedslægeinstitutionerne i henholdsvis København og Danmarks sjette og syvende største byer.
Før valget skrev Socialdemokraterne og Socialistisk Folkeparti ellers i et fælles udspil ved navn »Aktiv hjælp til yderområderne«, at de ville »sikre flere statslige arbejdspladser uden for de store byer«.
Vi tager den lige igen: sikre flere statslige arbejdspladser uden for de store byer.
Ordene hænger jo ganske enkelt ikke sammen med regeringens handlinger i dag, og som på så mange andre områder løber man nu fra alt det, man lovede før valget.
Siden valget har vi jo måttet konstatere, at regeringen på stort set alle områder ikke har lavet andet end at flytte statslige arbejdspladser til de større byområder, selv om man lovede noget andet.
Jeg må sige, at det gode ministerium for landdistrikter tilsyneladende er oprettet af navn, i hvert fald ikke af gavn.
I modsætning til regeringen er vi i Venstre optagede af at skabe et Danmark i bedre balance.
Det er også bevæggrunden for, at vi har stillet et ændringsforslag til lovforslaget, som indebærer, at der i forbindelse med den organisatoriske ændring af embedslægeinstitutionerne tages regionale hensyn ved effektiviseringer af eksisterende offentlige arbejdspladser, hvorved embedslægeinstitutionerne som udgangspunkt placeres uden for Danmarks ti største byområder.
Vi mener f.eks., at man med fordel kunne overveje at placere de to embedslægeinstitutioner vest for Storebælt i henholdsvis Ribe og Hobro.
Vi håber derfor, at alle de mange folketingsmedlemmer her i Folketingssalen vil stå ved de ord, som de har sagt så mange steder, når de har været ude at lave valgkampen lokalt, nemlig at de rent faktisk kerer sig om yderområderne, og at de vil se på, når statslige arbejdspladser skal omplaceres, at disse så bliver placeret uden for de større byområder.
Derudover vil vi samtidig bede om, at lovforslaget kommer tilbage i udvalget til en fornyet udvalgsbehandling.
Endelig skal jeg om de af ministeren stillede ændringsforslag inden for betænkningen meddele, at vi kan støtte indholdet af dem, men at vi stemmer gult til ministerens ændringsforslag inden for betænkningen, da finansieringen jo er fundet i regeringens og Enhedslistens lille cigarkasse, også kaldet pulje til nye initiativer, der er en del af finansloven, og som dermed også indeholder stigende skatter og afgifter for mere end 5 mia. kr.
Dette er vi ikke enige i, og derfor stemmer vi gult til de af ministeren stillede ændringsforslag, og så håber vi samtidig, at folketingsmedlemmerne vil tænke sig om og huske deres løfter i forbindelse med det af Venstre stillede ændringsforslag.